b"\n_START_ARTICLE_\nGamma superior\n_START_PARAGRAPH_\nDins del m\xc3\xb3n casteller, la categoria de gamma superior \xc3\xa9s un terme utilitzat pels mitjans de comunicaci\xc3\xb3 per a definir un conjunt de castells que, dins de la categoria de Gamma Extra, tenen un grau de dificultat m\xc3\xa9s alt. La dificultat d'aquests castells \xc3\xa9s superior als de la gamma alta de 9 (\xc3\xa9s a dir, els m\xc3\xa9s f\xc3\xa0cils de la gamma extra), ja que aquests disposen de m\xc3\xa9s pisos o de menys bases i ajudes per dur-se a terme. S\xc3\xb3n les estructures castelleres m\xc3\xa9s complicades, a conseq\xc3\xbc\xc3\xa8ncia de la seva fragilitat i pes, i perqu\xc3\xa8 necessiten molt d'equilibri, qualitat castellera, for\xc3\xa7a i t\xc3\xa8cnica._NEWLINE_Es tracta d'un neologisme que va apar\xc3\xa8ixer per primer cop als mitjans de comunicaci\xc3\xb3 quan aquest tipus d'estructures van ser descarregades i, fins i tot, m\xc3\xa9s sovintejades, a partir de la d\xc3\xa8cada de 2010, en plena \xc3\xa8poca de plat\xc3\xad. Alguns d'aquests castells poden ser anomenats com els Reis de la Gamma Extra, tamb\xc3\xa9 en \xc3\xa0mbits period\xc3\xadstics, ja que formen part, com deien Xavier Brotons i Joan Beumala (2000), de les meravelles del m\xc3\xb3n casteller, quan alguns d'aquests castells no s'havien ni plantejat. _NEWLINE_Es pot considerar que, actualment, cinc colles han assolit castells de la gamma superior: els Minyons de Terrassa (1998), els Castellers de Vilafranca (1998), la Colla Joves Xiquets de Valls (1999), la Colla Vella dels Xiquets de Valls (2000) i la Colla Jove Xiquets de Tarragona (2014). Una sisena colla, els Castellers de Barcelona, van dur a terme un intent de gamma superior l'any 2014.\n_START_SECTION_\nCategoria de 10\n_START_PARAGRAPH_\nL'assemblea de la Coordinadora de Colles Castelleres de Catalunya (CCCC) que es va celebrar a Mollet del Vall\xc3\xa8s el dia 18 de mar\xc3\xa7 de 2017 va aprovar, per una \xc3\xa0mplia majoria de les colles assistents amb dret a vot, la modificaci\xc3\xb3 dels estatuts de la Coordinadora i la conseg\xc3\xbcent creaci\xc3\xb3 de la Categoria de 10, de la qual en serien considerades les colles amb dos castells o m\xc3\xa9s de la gamma superior (per tant, tamb\xc3\xa9 inclosos els castells sense folre) descarregats al llarg de l'\xc3\xbaltim trienni h\xc3\xa0bil. _NEWLINE_Cal puntualitzar que ser de la categoria de 9 (amb castells de 9 b\xc3\xa0sics i de gamma extra baixa) o de la de 10 comporta difer\xc3\xa8ncies en la participaci\xc3\xb3 de les colles a les votacions de la Coordinadora, aix\xc3\xad com un augment dels comptes fiscals que s'aporten a la CCCC en concepte de p\xc3\xb2lissa d'assegurances. _NEWLINE_Per tant, en aquest moment i seguint les consideracions del nou text aprovat dels estatuts de la CCCC, s\xc3\xb3n considerades de la Categoria de 10 els Castellers de Vilafranca, per tenir 13 castells de la gamma superior descarregats des de 2015; la Colla Vella, tamb\xc3\xa9 per tenir-ne 11; i els Minyons de Terrassa, per tenir-ne 8. En aquest marc, la Joves de Valls tamb\xc3\xa9 forma part d'aquesta categoria, ja que el 2017 va descarregar en dues ocasions el 2 de 8 sense folre. Pel que fa a la Jove de Tarragona, seria considerada d'aquesta categoria amb un castell descarregat de la gamma superior m\xc3\xa9s l'any 2018, tenint en compte que l'\xc3\xbanic castell de 10 descarregat \xc3\xa9s de l'any 2016."